6 Tumelo e ile ea boela ea ama khetho eo Moshe a ileng a e etsa tabeng ea mosebetsi. “Ka tumelo Moshe, ha a hōlile, o ile a hana ho bitsoa mora oa morali oa Faro.” (Baheb. 11:24) Ha aa ka a nahana hore a ka sebeletsa Molimo e ntse e le oa lelapa la boreneng ’me a sebelise maruo le boemo ba hae ho thusa Baiseraele ba habo. Ho e-na le hoo, Moshe o ne a ikemiselitse ho rata Jehova ka pelo ea hae eohle, ka moea oa hae oohle le ka matla a hae ’ohle. (Deut. 6:5) Qeto eo a ileng a e etsa, e ile ea mo qobisa masisa-pelo a mangata. Ka mor’a nakoana, Baiseraele ba ile ba nka ’ona matlotlo ao a Egepeta, ao Moshe a ileng a a tela! (Ex. 12:35, 36) Faro o ile a tlotlolloa a ba a bolaoa. (Pes. 136:15) Ka lehlakoreng le leng, Moshe o ile a sireletsoa ’me Molimo a mo sebelisetsa ho pholosa sechaba sohle. Ka sebele o ile a sebelisa bophelo ba hae ka tsela e nang le morero.